โปรดเกล้าฯ เรียกคืนเครื่องราชฯ ผอ.พระราชวังสนามจันทร์ ฐานคุกคามทางเพศ
วันนี้ (20 เม.ย.2560) ผู้สื่อข่าวรายงานว่า เว็บไซต์ราชกิจจานุเบกษา เผยแพร่ประกาศสํานักนายกรัฐมนตรี เรื่อง พระราชทานพระราชานุญาตให้เรียกคืนเครื่องราชอิสริยาภรณ์ โดยมีรายละเอียดดังนี้ ทรงพระกรุณาโปรดเกล้าโปรดกระหม่อมพระราชทานพระราชานุญาตให้เรียกคืนเครื่องราชอิสริยาภรณ์ ชั้นประถมาภรณ์มงกุฎไทย ทวีติยาภรณ์ช้างเผือก ทวีติยาภรณ์มงกุฎไทย ตริตาภรณ์ช้างเผือก ตริตาภรณ์มงกุฎไทย จัตุรถาภรณ์ช้างเผือก และจัตุรถาภรณ์มงกุฎไทยของนายสัญชาติ วัชราภิรักษ์ ข้าราชการพลเรือนในพระองค์ ตําแหน่งผู้อํานวยการพระราชวังสนามจันทร์ ประเภทอํานวยการระดับสูง สังกัดพระราชวังสนามจันทร์ ฝ่ายกิจกรรมพิเศษ (ฝ่ายพิพิธภัณฑ์พระที่นั่งวิมานเมฆและพระที่นั่งอภิเศกดุสิต) สํานักงานพระคลังข้างที่ สํานักพระราชวัง ซึ่งถูกลงโทษปลดออกจากราชการ เนื่องจากกระทําผิดวินัยฐานกระทําการอันเป็นการล่วงละเมิด หรือคุกคามทางเพศ และกระทําการอันได้ชื่อว่าเป็นผู้ประพฤติชั่วอย่างร้ายแรง โดยมีกรณีความผิดกล่าวคือ ได้กระทําอนาจารต่อผู้ใต้บังคับบัญชาหลายคนภายในห้องทํางานของตนเอง โดยผู้ใต้บังคับบัญชาไม่ยินยอม ไม่จ่ายค่าที่พักอาศัยของทางราชการ กระทําผิดราชสวัสดิ์ กรณีนํารถยนต์ส่วนตัวไปจอดในช่องจอดรถพระราชยานพาหนะในบริเวณพิพิธภัณฑ์ ซึ่งจัดแสดงพระราชยานพาหนะให้ประชาชนทั่วไปเข้าชม และจัดงานรื่นเริงในช่วงเวลาที่ทางราชการมีคําสั่งให้หน่วยงานราชการไว้ทุกข์ 100 วัน ของสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี เมื่อวันที่ 21 ก.ย.2544 ทั้งนี้ ตามข้อ 6 และข้อ 7 (4) ของระเบียบสํานักนายกรัฐมนตรี ว่าด้วยการขอพระราชทานพระบรมราชานุญาตเรียกคืนเครื่องราชอิสริยาภรณ์ พ.ศ.2548 ประกาศ ณ วันที่ 19 เม.ย.2560
โปรดเกล้าโปรดกระหม่อมพระราชทานพระราชานุญาตให้เรียกคืนเครื่องราชอิสริยาภรณ์ของนายสัญชาติ วัชราภิรักษ์ ข้าราชการพลเรือนในพระองค์ ตําแหน่งผู้อํานวยการพระราชวังสนามจันทร์ ฐานคุกคามทางเพศผู้ใต้บังคับบัญชา
ไทยพีบีเอส,ThaiPBSnews,ข่าวไทยพีบีเอส,ThaiPBS,คุกคามทางเพศ